Twee vas oor ‘gevorderde’ dwelmlaboratoriumPhilip Laurence Gallie en Sarah Jane Thomas. Foto: Verskaf ŉ Man en vrou van Mpumalanga is op borgtog vrygelaat nadat lede van die Valke vroeër vandeesweek op ŉ plaas in die provinsie toegeslaan het waar die paar glo ŉ daggalaboratorium bedryf het. Brig. Hangwani Mulaudzi, woordvoerder van die Valke, het gesê beamptes het ŉ soeklasbrief bekom om die plaas in die Volksrust-gebied te deursoek. Beamptes van die Valke, die misdaadintelligensie-eenheid en die honde-eenheid het Dinsdagoggend op die plaas aangekom, waar hulle beslag gelê het op 20 kg saamgeperste dagga en 112 daggaplante. Daar is ook beslag gelê op ŉ handwapen en 90 patrone wat op die perseel gevind is. Philip Laurence Gallie (58) en Sarah Jane Thomas (42) is op die plaas in hegtenis geneem. “Wat hierdie laboratorium uniek maak, is die struktuur waarin dit opgerig is, die gevorderde aard van die toerusting wat gebruik is en duidelik die volume van wat geoes word,” het genl.maj. Zodwa Mokoena, hoof van die Valke in Mpumalanga, gesê. “Ons sal nie ophou totdat almal wat voortgaan om luukse lewens te leef ten koste van ons mense agter tralies is nie.” Gallie en Thomas het reeds in die Volksrust-landdroshof verskyn waar hulle op borgtog van R10 000 elk met streng borgtogvoorwaardes vrygelaat is. Hulle moet weer op 23 November in die hof verskyn.